## Pravilnik o davanju i oduzimanju suglasnosti za obav­ljanje stručnih poslova prostornog uređenja

### NN 24/2008 (25.2.2008.), Pravilnik o davanju i oduzimanju suglasnosti za obav­ljanje stručnih poslova prostornog uređenja

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**779**

Na temelju članka 8.a stavka 3. Zakona o prostornom uređenju (»Narodne novine«,
br. 30/94, 68/98, 61/00, 32/02 i 100/04), a u svezi članka 353. stavka 1. Zakona
o prostornom uređenju i gradnji (»Narodne novine«, br. 76/07), ministrica
zaštite okoliša, prostornog uređenja i graditeljstva, donosi

## PRAVILNIK

### O DAVANJU I ODUZIMANJU SUGLASNOSTI ZA OBAVLJANJE STRUČNIH POSLOVA PROSTORNOG UREĐENJA

Članak 1.

Ovim Pravilnikom propisuju se uvjeti za davanje i oduzimanje suglasnosti za
obavljanje stručnih poslova prostornog uređenja (u daljnjem tekstu: suglasnost)
pravnoj osobi i ovlaštenom arhitektu koji poslove obavlja samostalno u vlastitom
ili zajedničkom uredu, te uvjeti koji moraju biti ispunjeni za izradu prostornih
planova.
Stručni poslovi prostornog uređenja u smislu ovoga Pravilnika su poslovi:
– izrade nacrta prostornih planova, osim prostornog plana županije i prostornog
plana Grada Zagreba,
– izrade nacrta izvješća o stanju u prostoru i
– u vezi pripreme i donošenja dokumenata prostornog uređenja.

UVJETI ZA DAVANJE SUGLASNOSTI

Članak 2.

Suglasnost za obavljanje stručnih poslova prostornog uređenja daje se pravnoj
osobi koja u punom radnom vremenu na neodređeno vrijeme ima zaposlenog najmanje
jednog:
– magistra inženjera arhitekture koji ima status ovlaštenog arhitekta, odnosno
ovlaštenog arhitekta urbanista, položeni stručni ispit za stručne poslove
prostornog uređenja i najmanje 5 godina radnog iskustva na stručnim poslovima
prostornog uređenja koji je sudjelovao u izradi prostornih planova,
– magistra inženjera arhitekture koji ima položeni stručni ispit za stručne
poslove prostornog uređenja i najmanje 3 godine radnog iskustva na stručnim
poslovima prostornog uređenja i
– magistra inženjera prometa, elektrotehnike, strojarstva, građevinarstva ili
magistra prirodnih ili društvenih znanosti (geografije, ekologije, ekonomije,
sociologije, prava ili slične znanosti), koji ima najmanje 3 godine radnog
iskustva na stručnim poslovima prostornog uređenja.

Članak 3.

Suglasnost za izradu nacrta detaljnih planova uređenja i obavljanje poslova u
vezi pripreme i donošenja detaljnih planova uređenja daje se pravnoj osobi koja
u punom radnom vremenu na neodređeno vrijeme ima zaposlenog najmanje jednog
magistra inženjera arhitekture koji ima status ovlaštenog arhitekta, odnosno
ovlaštenog arhitekta urbanista, položeni stručni ispit za poslove prostornog i
urbanističkog planiranja i najmanje 5 godina radnog iskustva na stručnim
poslovima prostornog uređenja koji je sudjelovao u izradi prostornih planova.

Članak 4.

Suglasnost za izradu nacrta detaljnih planova uređenja i obavljanje poslova u
vezi pripreme i donošenja detaljnih planova uređenja daje se ovlaštenom
arhitektu koji poslove obavlja samostalno u vlastitom ili zajedničkom uredu ako
je magistar inženjer arhitekture, ako ima položeni stručni ispit za poslove
prostornog i urbanističkog planiranja, najmanje 5 godina radnog iskustva na
stručnim poslovima prostornog uređenja i ako je sudjelovao u izradi prostornih
planova.

Članak 5.

*Zahtjev za davanje suglasnosti*

Zahtjevu za davanje suglasnost podnositelj zahtjeva prilaže dokaze o
ispunjavanju propisanih uvjeta i to:
Za ovlaštenog arhitekta:
– fotokopiju diplome,
– fotokopiju radne knjižice,
– fotokopiju rješenja o upisu u Imenik ovlaštenih arhitekata,
– fotokopiju uvjerenja o položenom stručnom ispitu,
– popis prostornih planova u čijoj je izradi sudjelovao iz kojega je vidljivo
svojstvo u kojemu je sudjelovao (koordinator, odnosno voditelj i dr.) s dokazom
o tome;
Za ostale zaposlenike:
– fotokopiju diplome,
– fotokopiju radne knjižice i
– opis stručnih poslova prostornog uređenja koje je obavljao s dokazom o tome.

Članak 6.

*Sadržaj suglasnost*

Suglasnost obavezno sadrži:
– naziv Ministarstva zaštite okoliša, prostornog uređenja i graditeljstva (u
daljnjem tekstu: Ministarstvo),
– klasu, urudžbeni broj i datum suglasnosti,
– temelj davanja suglasnosti,
– tvrtku odnosno ime, prezime i adresu osobe kojoj se suglasnost daje,
– stručne poslove prostornog uređenja za obavljanje kojih se suglasnost daje,
– ime i prezime ovlaštenog arhitekta (ili više njih) za kojeg je utvrđeno da
ispunjava uvjete iz članka 2., 3., odnosno 4. ovoga pravilnika i
– potpis osobe ovlaštene za davanje suglasnosti i pečat Ministarstva.

Članak 7.

*Uvjeti za izradu prostornih planova*

U izradi nacrta prostornog plana kojeg izrađuje, izrađivač nacrta prostornog
plana dužan je osigurati i sudjelovanje najmanje jednog:
– magistra inženjera prometa s položenim stručnim ispitom i najmanje dvije
godine radnog iskustva na poslovima prostornog uređenja,
– magistra prava koji ima najmanje 3 godine radnog iskustva pretežno na
poslovima prostornog uređenja ili na poslovima izrade normativnih akata,
– magistra prirodnih znanosti (geografije, agronomije, šumarstva, biologije ili
slične znanosti) koji ima najmanje 3 godine radnog iskustva na poslovima
prostornog uređenja i
– magistra društvenih znanosti (ekonomije, sociologije, demografije ili slične
znanosti).
Magistrom iz stavka 1. ovoga članka smatra se i zaposlenik izrađivača nacrta
prostornog plana.

Članak 8.

*Oduzimanje suglasnosti*

Suglasnost će se rješenjem oduzeti pravnoj osobi, odnosno ovlaštenom arhitekti
(u daljnjem tekstu: osoba) koja prestane ispunjavati uvjete za njezino davanje
propisane ovim pravilnikom ili ako stručne poslove prostornog uređenja obavlja
protivno zakonu ili propisu donesenom na temelju zakona.
Osoba kojoj je oduzeta suglasnost zbog prestanka ispunjavanja uvjeta za njezino
davanje može podnijeti zahtjev za izdavanje nove suglasnosti kada ispuni
propisane uvjete.
Osoba kojoj je oduzeta suglasnost zbog obavljanja poslova prostornog uređenja
protivno zakonu ili propisu donesenom na temelju zakona ne može podnijeti
zahtjev za izdavanje nove suglasnosti prije isteka roka od godine dana od dana
pravomoćnosti rješenja o oduzimanju suglasnosti.

Članak 9.

*Evidencija suglasnosti*

Ministarstvo vodi evidenciju o danim i oduzetim suglasnostima.
Evidencija iz stavka 1. ovoga članka sadrži:
– tvrtku odnosno ime, prezime i adresu osobe kojoj je dana,
– klasu, urudžbeni broj i datum suglasnosti,
– vrstu poslova za obavljanje kojih je suglasnost dana,
– ime i prezime ovlaštenog arhitekta (ili više njih) i drugih zaposlenika za
koje je utvrđeno da ispunjavaju uvjete iz članka 2., 3., odnosno 4. ovoga
pravilnika,
– odjeljak za napomene i upis promjena bitnih za obavljanje stručnih poslova
prostornog uređenja (promjena ovlaštenog arhitekta i drugih zaposlenika u
pravnoj osobi, oduzimanje suglasnosti i dr.).
Osoba koja ima suglasnost dužna je Ministarstvu dostaviti obavijest i
dokumentaciju o promjeni uvjeta iz članka 2., 3., odnosno 4. ovoga Pravilnika
najkasnije u roku od 30 dana od dana nastanka promjene.
Podaci o osobama kojima je dana i oduzeta suglasnost objavljuju se na web
stranicama Ministarstva.

PRIJELAZNE I ZAVRŠNE ODREDBE

Članak 10.

Stručni ispit za obavljanje određenih poslova u graditeljstvu položen prema
propisima koji su važili do 1. listopada 2005. godine smatra se u smislu ovoga
Pravilnika stručnim ispitom za poslove prostornog i urbanističkog planiranja.

Članak 11.

Pravne osobe registrirane za obavljanje stručnih poslova prostornog uređenja i
ovlašteni arhitekti koji samostalno obavljaju te poslove, koji su ispunili
uvjete za obavljanje tih poslova propisane Zakonom o prostornom uređenju
(»Narodne novine«, br. 30/94., 68/98., 61/00., 32/02. i 100/04.) i Pravilnikom o
davanju i oduzimanju suglasnosti za obavljanje stručnih poslova prostornog
uređenja (»Narodne novine«, br. 21/06 i 53/06), dužni su ishoditi suglasnost u
skladu s ovim Pravilnikom u roku od 3 mjeseca od dana njegova stupanja na snagu.
Pravnim osobama i ovlaštenim arhitektima koje ne ishode suglasnost u roku iz
stavka 1. ovoga članka prestaje pravo na obavljanje stručnih poslova prostornog
uređenja.
Iznimno od stavka 1. i 2. ovoga članka, pravne osobe i ovlašteni arhitekti, koji
su suglasnost za obavljanje stručnih poslova prostornog uređenja dobili na
temelju Zakona o prostornom uređenju (»Narodne novine«, br. 30/94., 68/98.,
61/00., 32/02. i 100/04.) i Pravilnika o davanju i oduzimanju suglasnosti za
obavljanje stručnih poslova prostornog uređenja (»Narodne novine«, br. 21/06 i
53/06), nastavljaju s radom kao osobe koje su dobile suglasnost na temelju ovoga
Pravilnika.

Članak 12.

Danom stupanja na snagu ovoga Pravilnika prestaje važiti Pravilnik o davanju i
oduzimanju suglasnosti za obavljanje stručnih poslova prostornog uređenja
(»Narodne novine«, br. 21/06 i 53/06).

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 350-01/08-04/3
Urbroj: 531-01-08-1
Zagreb, 21. veljače 2008.

Ministrica
**Marina Matulović Dropulić, dipl. ing. arh.**, v. r.

Pravilnik, NN 24/2008-779
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)